Chipwi hpyen yen ni Ting Ying a jahkrit zinlum hkrum
- In Refugee
- Last Updated on 19 July 2012
- By KNG
- Hits: 1027
Myitkyina, Dapkawng Hkalup Hpung wang kaw du nga ai Chipwi de na hpyen yen ni hpe Zahkung Ting Ying a masha ni gaw, “hpung wang kaw shimlam n nga ai ngu nna shanhte lajang ya na shara de htawt nga na matu” alang lang sa jahkrit zinlum wa sai lam, hpyen yen ni tsun ai.
Nawku jawng wang hta du nga ai Chipwi tsinyam masha ni hpe Zahkung Ting Ying a me zinlum amumadu Slg. La Shin hte mungdaw uphkang rung na mu gun Slg. Dau Hawng yan May shata laman (5) lang n-gup aga hte sa jahkrit zinlum wa sai lam, hpung sara langai KNG Jinghpaw Shiga Dap de tsun ai.
“Slg. La Shin (3) lang, Slg. Dau Hawng gaw (2) lang sa tsun ai. Shan lahkawng tsun ai gaw, ya nanhte nga ai ndai camp gaw shimlam n nga ai. Ndai shara gaw KIO hte matut ai re. Aten n tam manghkang mai byin wa ai majaw anhte lajang ai kaw wa nga mu nga sa tsun ma ai” nga nna, tsinyam masha langai mung KNG de tsun dan wa ai.
Ndai zawn jahkrit zinlum ai lam hpe May 20-30 ya lapran galaw ai lam chye lu ai.
Raitim tsinyam masha ni gaw shanhte lajang ai kaw n kam nga ai lam hte ya nga nga ai camp hta sha matut nga na re lam, tsun nga ai hpe sagawn chye lu ai.
Myen asuya dap hte KIA lapran Chipwi makau grupyin hta majan byin ai majaw April 29 kawn hprawng yen sa wa ai hte, Dapkawng kaw (60) jan sa shingbyi nga ai lam chye lu ai.
Zahkung Ting Ying gaw ginra masum--- Saw Law, Chipwi hte N'Jang Yang hte seng ai Myen asuya a Amyusha Rapdaw (Amyu-ta-lut-taw) a datkasa (amat) langai rai nna, shawng de New Democratic Army-Kachin uhpung a ningbaw re.
Ya ten Chipwi ginra hpe NDA-K kawn Myen hpyendap npu de dap hkrang galai ai Jarit Sin Dap (BGF) kawn uphkang nga ai re.
Maga mi hta Myen asuya kawn hpyen yen (IDP) camp hkan nga ai tsinyam masha nkau mi hpe “n tara ai wuhpung hte matut mahkai ai ni hpe ahkyak la ai tara upadi (Puk Ma) 17 (1)” hte maren, grau nna n tsen ai Jinghpaw amyusha ni hpe shani shagu ngu na rim jep ahkyak la ai lam ni galaw nga ai. Dai majaw mungdaw asuya rapdaw salang ni lapran mungchying sha ni a shimlam hte seng nna tsun jahta nga ai ten mung rai nga ai.
April (27) kawn dai ni du hkra Chipwi grupyin na buga masha ni gaw Myitkyina, Waimaw mare kaba lahkawng de majan koi yen nga dingyang naw re lam chye lu ai.
kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn